《题海虞钱氏所藏王均章虞山图》
明代·吴宽

扁舟昆湖去，忆向虞山还。
当时迫日暮，未得穷跻攀。
至今三短章，寂寥不重删。
安知六载后，依然见兹山。
谅无愚公愚，赖有顽仙顽。
顽仙隐居处，深林置柴关。
丹灶火常伏，药阑苗载芟。
高情付缣素，丹青色斑斑。
兹山卧平野，隐然不成环。
透迤亦甚远，攒蹙何其慳。
只尺见百里，群峰互垂鬟。
飞鸟归易没，浮云出偏闲。
拂水最奇丽，空岩故漩澴。
天风或稍定，石壁仍潺潺。
仙宫对佛寺，妙境非人寰。
独怜仲雍墓，谁为剪榛菅。
短棹载书卷，浩歌水云间。
仿佛归庵翁，往来宝严湾。
窃禄本无补，乞身亦多艰。
卧游毕旧愿，坐啸开尘颜。

作者简介：（1435—1504）明苏州府长洲人，字原博，号匏庵。为诸生时，即有声望，遍读《左传》、《史记》、《汉书》及唐宋大家之文。成化八年会试、廷试皆第一，授修撰。侍孝宗东宫，进讲闲雅详明。孝宗即位，迁左庶子，预修《宪宗实录》，进少詹事兼侍读学士。丁忧后，入东阁，专典诰敕。进礼部尚书。卒谥文定。宽行履高洁，不为激矫，而自守以正。其诗深厚郁，自成一家。兼工书法。有《匏庵集》。